NARIADENIE KOMISIE (ES) č. 275/2007
z 15. marca 2007,
ktorým sa mení a dopĺňa nariadenie (ES) č. 1825/2000, ktorým sa stanovujú podrobné pravidlá uplatňovania nariadenia Európskeho parlamentu a Rady (ES) č. 1760/2000 pre označovanie hovädzieho mäsa a výrobkov z hovädzieho mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1760/2000 zo 17. júla 2000, ktorým sa zriaďuje systém identifikácie a registrácie hovädzieho dobytka, o označovaní hovädzieho mäsa a výrobkov z hovädzieho mäsa, a ktorým sa zrušuje nariadenie Rady (ES) č. 820/97 (1), a najmä na jeho článok 14 štvrtý odsek a článok 19 písm. a) a b),
keďže:
(1)
Na vymedzenie skupín uvedených v článku 13 nariadenia (ES) č. 1760/2000 a na otázku ich homogénnosti sa vzťahovali rôzne výklady. V nariadení Komisie (ES) č. 1825/2000 (2) je preto vhodné spresniť spôsob, akým majú byť tieto skupiny zostavené.
(2)
Problém označovania mletého hovädzieho mäsa v prípade, ak bolo pomiešané s mäsom iných druhov zvierat, vyvolal početné otázky. V prvej hlave prvej časti prílohy I k nariadeniu Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (3) sa ustanovujú presné pravidlá zatrieďovania výrobkov zložených z takéhoto typu zmesí. V tejto súvislosti môže odkaz na spomínanú nomenklatúru prostredníctvom číselných znakov KN uvedených v článku 12 nariadenia (ES) č. 1760/2000 priniesť potrebné objasnenie.
(3)
Z dôvodu obmedzení vzhľadom na homogénnosť skupín, ktorá je výsledkom uplatnenia článku 13 nariadenia (ES) č. 1760/2000, sa hospodárske subjekty, ktoré produkujú porciované mäso a odrezky, stretávajú s ťažkosťami pri zostavovaní homogénnych skupín dostatočnej veľkosti, aby vyhoveli požiadavkám svojich klientov. Tieto ťažkosti sa ešte vystupňujú, ak sú požadované veľké množstvá. Skúsenosti ukazujú, že tieto ťažkosti a potreba značného dodatočného narábania, ktorú vyvolávajú, zapríčinili mnohé chyby, a že spätná vysledovateľnosť je pre tento typ produkcie často zmarená.
(4)
Ak je to možné, tieto hospodárske subjekty sa čoraz viac snažia vybrať niekoľkých veľmi zriedkavých veľkododávateľov, aby sa tak vyhli dodatočným obmedzeniam, vyplývajúcim z riadenia viacerých skupín s rozdielnymi charakteristikami. Časom to môže predstavovať riziko pre udržanie činnosti niektorých malých a stredných bitúnkov a rozrábkarní, ktoré by mohli byť z tohto dôvodu vylúčené z istých obchodných trhov.
(5)
V skutočnosti sú problémy, s ktorými sa stretávajú hospodárske subjekty produkujúce porciované mäso a odrezky, rovnakej povahy ako problémy hospodárskych subjektov produkujúcich mleté mäso. Prijatie opatrení vzťahujúcich sa na odrezky, ktoré by boli podobné ako opatrenia pre mleté mäso, by umožnilo vyriešiť problémy, s ktorými sa tieto hospodárske subjekty stretávajú. Pokiaľ ide o porciované mäso, skúsenosti ukazujú, že zavedenie možnosti zostaviť skupinu z mäsa pochádzajúceho zo zvierat porazených na troch bitúnkoch a z trupov zvierat rozporciovaných v troch rozrábkarňach, pričom sa dohliadne na to, aby bola zaručená spätná sledovanosť, by stačilo na vyriešenie prevažnej časti existujúcich problémov.
(6)
Skúsenosti zároveň ukazujú, že hospodárske subjekty majú často ťažkosti s implementovaním ustanovení nariadenia (ES) č. 1760/2000, ktoré sa týkajú označovania, na predajných miestach, kde konečnému spotrebiteľovi ponúkajú nepredbalené porciované mäso. Porciovanie a predaj sa tam zväčša uskutočňujú na základe požiadavky klienta, čo sťažuje, ba až znemožňuje, akékoľvek tomu predchádzajúce zostavovanie skupín zvierat v zmysle článku 13 ods. 1 nariadenia (ES) č. 1760/2000. Rovnako aj aktualizácia povinných informácií označovania vzhľadom k neustálemu dopĺňaniu výkladov tovarom sa tam zdá byť v reálnom čase veľmi zložitá. Pre takéto mäsá je teda potrebné prijať tiež zjednodušené ustanovenia o označovaní. Prijatie opatrení vzťahujúcich sa na takéto mäsá, ktoré by boli podobné opatreniam existujúcim pre mleté mäso, by umožnilo vyriešiť väčšinu problémov, s ktorými sa tieto hospodárske subjekty stretávajú.
(7)
Súčasne je potrebné zabezpečiť, aby na miestach predaja konečnému spotrebiteľovi boli informácie o bitúnkoch a o rozrábkarňach trupov zvierat pre nepredbalené porciované mäso vystavené každý deň na predaj vždy dostupné, a to tak, aby sa spotrebiteľovi na požiadanie ústne podali. Istá spätná vysledovateľnosť, zodpovedajúca aspoň tej pre mleté mäso, by tak bola zachovaná.
(8)
Okrem iného je popri súčasnom zachovaní požiadaviek spätnej vysledovateľnosti a zaregistrovania informácií vzťahujúcich sa na mäsá určené na predaj na miestach predaja konečnému spotrebiteľovi potrebné umožniť, aby tieto mäsá mohli byť rozporciované v rôzne dni.
(9)
Nariadenie (ES) č. 1825/2000 by sa preto malo zodpovedajúcim spôsobom zmeniť a doplniť.
(10)
Opatrenia stanovené v tomto nariadení sú v súlade so stanoviskom riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
Nariadenie (ES) č. 1825/2000 sa mení a dopĺňa takto:
1.
Za článok 1 sa vkladá tento článok:
„Článok 1a
Vymedzenie pojmov
Na účely tohto nariadenia:
a)
‚mleté mäso‘ je každé mäso pomleté na kúsky alebo spracované špirálovitou rezačkou na mäso, ktoré patrí pod niektorý z číselných kódov KN uvedených v článku 12 nariadenia (ES) č. 1760/2000 a obsahuje aspoň 1 % soli;
b)
‚odrezky‘ sú kúsky mäsa malej veľkosti uznané za vyhovujúce pre ľudskú spotrebu, ktoré sú výlučne výsledkom spracovania rezaním a získali sa pri vykosťovaní trupov a/alebo pri porciovaní mäsa;
c)
‚porciované mäso‘ je mäso rozporciované na malé kocky, plátky alebo iné jednotlivé časti, ktoré nevyžadujú ďalšie porciovanie hospodárskym subjektom predtým, ako sa dostanú ku konečnému spotrebiteľovi, a sú určené na priame použitie konečným spotrebiteľom. Mleté mäsá a odrezky sa vylučujú z vymedzenia tohto pojmu;
d)
‚porciované mäso predbalené‘ je jednotlivá predajná jednotka určená v danej úprave konečnému spotrebiteľovi alebo zariadeniam, ktorých výlučnou činnosťou je maloobchod, ktorá pozostáva z porciovaného mäsa a obalu, do ktorého bola vložená predtým, ako bola ponúknutá na predaj, ktorý ju obaľuje úplne alebo čiastočne, avšak takým spôsobom, že obsah nemôže byť upravený bez narušenia alebo výmeny obalu;
e)
‚porciované mäso nepredbalené‘ je porciované mäso vystavené na predaj na mieste predaja konečnému spotrebiteľovi, ktoré nie je vopred zabalené, a takisto každý kus mäsa vystavený na predaj na mieste predaja konečnému spotrebiteľovi, ktorý nie je vopred zabalený a je rozporciovaný na požiadanie konečného spotrebiteľa;
f)
‚dávka‘ znamená mäsá s kosťami alebo bez kostí, napríklad trupy alebo štvrtiny alebo kusy vykosteného mäsa, rozporciované, mleté alebo balené spolu a v podstate za totožných okolností;
g)
‚maloobchod‘ znamená narábanie s mäsom a/alebo jeho spracúvanie a skladovanie na mieste predaja alebo dodávky konečnému spotrebiteľovi, vrátane dodávateľov hotových jedál, závodných jedální, prevádzok spoločného stravovania, reštaurácií a iných podobných poskytovateľov stravovacích služieb, obchodov, distribučných centier pre supermarkety a veľkoobchodné predajne;
h)
‚konečný spotrebiteľ‘ je posledný spotrebiteľ porciovaného mäsa, ktorý ho nevyužíva v rámci nejakého úkonu alebo nejakej činnosti akéhokoľvek podniku v potravinárskom odvetví.“
2.
Článok 4 sa nahrádza takto:
„Článok 4
Veľkosť a zloženie skupiny
1. Veľkosť skupiny ustanovená v druhom pododseku ods. 1 článku 13 nariadenia (ES) č. 1760/2000 sa vymedzuje takto:
a)
počtom trupov alebo štvrtín, z ktorých je počas porciovania trupov alebo štvrtín zostavená dávka pre príslušnú rozrábkareň;
b)
počtom trupov alebo štvrtín, ktorých mäsá vytvárajú počas úkonov ďalšieho porciovania alebo mletia mäsa dávku pre príslušnú rozrábkareň alebo prevádzku na mletie mäsa.
Veľkosť skupiny nesmie v žiadnom prípade presiahnuť jednodňovú výrobu.
2. Pri zostavovaní dávok uvedených v článku 1 sa hospodárske subjekty ubezpečia, že:
a)
pri úkonoch porciovania trupov alebo štvrtín pochádzajú všetky trupy alebo štvrtiny danej dávky zo zvierat narodených v tej istej krajine, chovaných v tej istej krajine alebo v tých istých krajinách, porazených v tej istej krajine a na rovnakom bitúnku;
b)
počas ďalšieho porciovania mias je požiadavka vyjadrená v znení písmena a) dodržaná pre všetky trupy, z ktorých pochádzajú mäsá danej dávky, a že všetky tieto trupy boli rozporciované v tej istej rozrábkarni;
c)
počas úkonov mletia pochádzajú jednotlivé mäsá danej dávky zo zvierat porazených v tej istej krajine.
3. Odchylne od pravidla ustanoveného v odseku 2 písmene b) požadujúceho jednotnosť bitúnku a rozrábkarne trupov sa hospodárskym subjektom povoľuje počas produkcie porciovaných mias zostavovať dávky z mias, ktoré pochádzajú zo zvierat porazených najviac na troch rôznych bitúnkoch a z trupov rozporciovaných najviac v troch rôznych rozrábkarňach.
4. Odchylne od odseku 2 písmena b) nemusia hospodárske subjekty počas produkcie odrezkov dodržiavať pravidlo požadujúce, aby pri zostavovaní dávky mäsá pochádzali zo zvierat porazených v jednej krajine.“
3.
Odsek 1 článku 5 sa zrušuje.
4.
Za článok 5 sa vkladajú tieto články:
„Článok 5a
Odrezky
1. Odchylne od článku 13 ods. 2 písm. b) a c) a od článku 5 písm. a) bodov i) a ii) nariadenia (ES) č. 1760/2000 hospodárske subjekty a organizácie vyznačia na štítkoch odrezkov tieto údaje:
a)
názov krajiny, v ktorej sa uskutočnila porážka zvierat, z ktorých pochádzajú odrezky; údaj sa musí vyznačiť takto: ‚Miesto porážky: (názov členského štátu alebo tretej krajiny, kde bola uskutočnená porážka)‘;
b)
názov krajiny, v ktorej sa odrezky vyprodukovali a číslo schválenia prevádzky, z ktorej boli získané; údaj sa musí vyznačiť takto: ‚Miesto produkcie: (názov členského štátu alebo tretej krajiny produkcie a číslo schválenia prevádzky)‘;
c)
názvy krajín, v ktorých sa narodili a chovali zvieratá danej skupiny; údaj sa musí vyznačiť v tejto podobe: ‚Krajina narodenia a chovu: (zoznam názvov krajín, kde sa zvieratá narodili a boli chované)‘.
2. Odchylne od odseku 1 písmen a) a c), keď je krajina narodenia, chovu a porážky rovnaká pre všetky zvieratá zo skupiny, sa hospodárskym subjektom povoľuje používať údaj ‚Pôvod‘, po ktorom nasleduje názov členského štátu alebo tretej krajiny, kde sa narodenie, chov a porážka uskutočnili.
Článok 5b
Porciované mäso predbalené
Odchylne od článku 13 ods. 2 písm. b) a c) nariadenia (ES) č. 1760/2000 hospodársky subjekt alebo organizácia, ktorá využije možnosť ustanovenú v článku 4 ods. 3 tohto nariadenia, vyznačí na štítku predbaleného porciovaného mäsa údaje, ktorými sa dopĺňajú údaje uvedené v článku 13 ods. 5 písm. a) nariadenia (ES) č. 1760/2000, takto:
a)
názov krajiny, kde boli zvieratá porazené, po ktorom nasleduje číslo schválenia bitúnku alebo prípadne dvoch či troch bitúnkov, v ktorých sa uskutočnila porážka zvierat zo skupiny; údaj sa musí vyznačiť takto: ‚Miesto(-a) porážky zvierat zo skupiny: (názov členského štátu alebo tretej krajiny porážky) [číslo(-a) schválenia príslušného bitúnku alebo dvoch či troch príslušných bitúnkov]‘;
b)
názov krajiny, kde sa trupy rozporciovali, po ktorom nasleduje číslo schválenia rozrábkarne alebo prípadne dvoch či troch rozrábkarní, v ktorých sa trupy rozporciovali; údaj sa musí vyznačiť takto: ‚Miesto(-a) porciovania mäsa z dávky: (názov členského štátu alebo tretej krajiny porciovania) [číslo(-a) schválenia príslušnej rozrábkarne alebo dvoch či troch príslušných rozrábkarní]‘;
Článok 5c
Porciované mäso nepredbalené
1. Pri vystavovaní nepredbalených porciovaných mias na predaj na miestach predaja konečnému spotrebiteľovi sa hospodárske subjekty a organizácie ubezpečia, že v prípadoch uplatnenia odchýlky ustanovenej v článku 4 ods. 3 je zostavenie dávok v súlade s uvedeným odsekom pre všetky nepredbalené porciované mäsá súčasne ponúkané na predaj.
2. Odchylne od článku 13 ods. 2 písm. b) a c) nariadenia (ES) č. 1760/2000 na miestach predaja konečnému spotrebiteľovi hospodárske subjekty a organizácie označia štítkom nepredbalené porciované mäsá vystavené na predaj a vyznačia na ňom názov krajín narodenia, chovu a porážky zvierat, z ktorých dané mäso pochádza, a ďalej názov krajín, v ktorých sa uskutočnilo porciovanie trupov.
Mäsá, ktoré pochádzajú zo zvierat, ktorých krajiny narodenia a/alebo chovu a/alebo porážky sú rôzne, sa od seba pri vystavení na predaj zreteľne oddelia. Informácia vyvesená na mieste predaja sa umiestni v blízkosti takýchto mias tak, aby sa konečnému spotrebiteľovi umožnilo ľahko rozlíšiť medzi mäsami rôznych pôvodov.
Hospodársky subjekt zaznamená každý deň s odkazom na aktuálny dátum čísla schválenia bitúnkov zvierat a rozrábkarní trupov pre nepredbalené porciované mäsá súčasne vystavené na predaj. Tieto informácie odovzdá spotrebiteľovi, ktorý ho o to požiada.
3. Odchylne od druhého pododseku ods. 1 článku 4, pokiaľ sú dodržané podmienky vymedzené v ods. 2 tohto článku, môže pre porciované hovädzie mäso vystavené na predaj konečnému spotrebiteľovi veľkosť skupiny prekročiť jednodňovú produkciu.“
Článok 2
Toto nariadenie nadobúda účinnosť siedmym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. marca 2007